方岳
月中观梅
江南地暖得春早，老眼观梅堂草草。
今冬最暖春最迟，忽忆诚斋南海藁。
解道晴暄殊欠寒，城中未有梅花看。
却入山深最寒处，雪照冰溪才一树。
乃知山中人，不受人閒尘。
宁使风饕雪虐寒到骨，转寒转有寒精神。
荒崖之底，野水之滨。
太虚为室天为邻，只有明月情相亲。
一团不冰今夜月，一片不飞今岁雪。
雪意自怕老夫寒，月意宁知老夫拙。
呼上山来强索诗，一花两花春未知。
南枝尽迟迟尽奇，槎牙不要东风吹。
酣晴酿日付桃李，定自不肯君同时。
举杯吞月和花嚼，月自寄胸花不觉。
少焉花亦到胸中，各自去寻诗约莫。